อินโดฯ เร่งกู้ภัยภูเขาไฟเซเมรุระเบิด พบผู้เสียชีวิตแล้ว 14 ราย
The sudden eruption of Mount Semeru, which killed at least 13 people, has forced hundreds of families into shelters and left many homeless
LUMAJANG, INDONESIA — ภูเขาไฟเซเมรุในจังหวัดชวาตะวันออกเกิดระเบิดในวันเสาร์ ส่งควันและเถ้าถ่านสูงกว่า 12,000 เมตร และทำให้เกิดฝนตกหนักในบริเวณรอบภูเขาไฟดังกล่าวในเวลาต่อมา บ้านเรือนจำนวนมากถูกโคลนจากภูเขาไฟถล่มทับเสียหาย สำนักงานบรรเทาภัยพิบัติด้านภูมิศาสตร์และภูเขาไฟของอินโดนีเซีย ระบุว่า แก๊ซร้อนและลาวาจากภูเขาไฟเซเมรุไหลไปไกลราว 11 กิโลเมตรและลงไปในแม่น้ำในบริเวณนั้นตั้งแต่วันเสาร์ต่อเนื่องถึงวันอาทิตย์ เจ้าหน้าที่สำนักงานค้นหาและกู้ภัยจังหวัดชวาตะวันออก กล่าวว่า ทุกอย่างถูกปกคลุมด้วยเถ้าถ่านภูเขาไฟสีเทาหนา ทั้งต้นไม้ บ้านเรือน เรือกสวนไร่นาและเขตปศุสัตว์ต่าง ๆ หลายพื้นที่ยังไม่สามารถเดินทางเข้าไปได้ อย่างไรก็ตาม ภารกิจค้นหาและกู้ภัยต้องถูกระงับไปในช่วงเย็นวันอาทิตย์ตามเวลาท้องถิ่นเนื่องจากเกิดฝนตกหนักจนเกรงว่าอาจเกิดโคลนถล่มลงมารอบใหม่จากปากปล่องภูเขาไฟ ทั้งนี้ ภูเขาไฟเซเมรุความสูง 3,676 เมตรแห่งนี้มีลักษณะเป็นกรวยภูเขาไฟสลับชั้นซึ่งชาวบ้านเรียกกันว่า "มหาเมรุ" ได้เกิดการระเบิดมาแล้วหลายครั้งตลอด 200 ปีที่ผ่านมา โดยครั้งสุดท้ายที่เกิดการปะทุคือเมื่อเดือนมกราคมปีนี้ ซึ่งไม่มีรายงานผู้เสียชีวิต ปัจจุบัน มีประชาชนอาศัยอยู่รอบภูเขาไฟแห่งนี้มากกว่า 62,000 คน และเป็นหนึ่งในภูเขาไฟ 129 ลูกของอินโดนีเซียที่ถูกจับตามองอยู่ว่าอาจเกิดการระเบิดขึ้นมาได้ภายใต้ลักษณะภูมิศาสตร์ที่เรียกว่า "วงแหวนแห่งไฟ" ที่มีการซ้อนกันของชั้นเปลือกโลกและแนวแผ่นดินไหวต่าง ๆ